Sosiaalidemokraatit (Tanska)

Sosiaalidemokraatit (, kirjaintunnus A) on vuonna 1871 perustettu tanskalainen sosiaalidemokraattinen puolue. Sosiaalidemokraattien puheenjohtajana on toiminut kesäkuusta 2015 lähtien Mette Frederiksen.

Sosiaalidemokraattien vaikutus Tanskan politiikkaan on ollut muiden Pohjoismaiden tapaan merkittävä. Ensimmäiset sosiaalidemokraatit valittiin kansankäräjille vuonna 1884. Thorvald Stauningista tuli Tanskan ensimmäinen sosiaalidemokraatteja edustanut pääministeri vuonna 1924.

Vaalimenestys 
Sosiaalidemokraatit on ollut toisen maailmansodan jälkeen pääasiassa maan suosituin puolue. Ensimmäisen kerran sosiaalidemokraatit jäi hallitusvastuusta 2001 liberaalin Venstren noustessa johtoon. Vuoden 2007 vaaleissa puolue sai 25,5 % äänistä ja kansankäräjille 45 paikkaa 179:stä.

Vuoden 2011 vaaleissa puolue sai 44 paikkaa. Sosiaalidemokraatit ei noussut kansankäräjien suurimmaksi, mutta puolueen johtaman vasemmistoblokin hyvä vaalitulos nosti sosiaalidemokraattien puheenjohtajana toimineen Helle Thorning-Schmidtin Tanskan ensimmäiseksi naispääministeriksi. Thorning-Schmidt oli myös ensimmäinen nainen sosiaalidemokraattien johdossa.

Sosiaalidemokraatit nousivat maan suurimmaksi puolueeksi vuoden 2015 vaaleissa kasvattaen ääni- ja paikkamääräänsä, mutta puolueen johtama punainen blokki hävisi niukasti oikeisto-opposition siniselle blokille. Vaalituloksen myötä Thorning-Schmidt ilmoitti hallituksensa eroavan ja hän kertoi itse väistyvänsä puolueen puheenjohtajan paikalta.

Tanskan muut valtapuolueet omaksuivat pitkälti Tanskan kansanpuolueen näkemykset maahanmuutosta. Sosiaalidemokraattien puheenjohtajaksi vuonna 2015 valittu Mette Frederiksen teki johtopäätöksen, että hallitsematon maahanmuutto luo sosiaalidemokraattien perinteiseen äänestäjäkuntaan turvattomuuden tunnetta, joka vie äänestäjiä demareilta oikeistopopulisteille. Niinpä Tanskan sosiaalidemokraattien omaksuma tiukka maahanmuuttopolitiikka ei eronnut enää millään kovin olennaisella tavalla oikeistopopulistien linjauksista. Sosiaalidemokraattien tiukkaa maahanmuuttolinjaa perusteltiin sillä, että hyvinvointivaltion ylläpito vaatii maahanmuuton voimakasta rajoittamista. 

Vuoden 2019 europarlamenttivaaleissa sosiaalidemokraatit sai kolme Tanskan neljästätoista europarlamenttipaikasta. Vuoden 2019 kansankäräjävaaleissa sosiaalidemokraatit sai 48 paikkaa kansankäräjien 179:stä paikasta ja säilytti asemansa maan suurimpana puolueena.

Kesäkuussa 2019 Mette Frederiksen muodosti sosiaalidemokraattisen vähemmistöhallituksen ja kolme muuta vasemmistopuoluetta tukivat pääministeri Frederiksenin yhden puolueen sosiaalidemokraattista vähemmistöhallitusta. Hallituksen tukipuolueiden vaatimuksesta maahanmuuttopolitiikassa tapahtui pieniä lievennyksiä, vaikka sosiaalidemokraatit vakuuttivat linjan edelleen pysyvän tiukkana.

Puolueen puheenjohtajat 
 1871–1872: Louis Pio
 1872–1873: Carl Würtz
 1874–1875: Ernst Wilhelm Klein
 1875 – helmikuu 1877: Louis Pio
 helmikuu 1877 – heinäkuu 1878: Christen Hørdum
 helmikuu 1878 – heinäkuu 1878: A.C. Meyer
 1878–1879: Saxo W. Wiegell
 1880–1882: Christen Hørdum
 1882–1910: Peter Christian Knudsen
 1910–1939: Thorvald Stauning (pääministerinä 1924–1926, 1929–1942)
 1939–1955: Hans Hedtoft (pääministerinä 1947–1955) (Alsing Andersen varsinainen puheenjohtaja 1941–1945)
 1955–1960: H. C. Hansen (pääministerinä 1955–1960)
 1960–1962: Viggo Kampmann (pääministerinä 1960–1962)
 1962–1972: Jens Otto Krag (pääministerinä 1962–1968, 1971–1972) (Erling Dinesen varsinainen puheenjohtaja lokakuusta 1972 syyskuuhun 1973)
 1973–1987: Anker Jørgensen (pääministerinä 1972–1973, 1975–1981)
 1987–1992: Svend Auken
 1992–2002: Poul Nyrup Rasmussen (pääministerinä 1993–2001)
 2002–2005: Mogens Lykketoft
 2005–2015: Helle Thorning-Schmidt (pääministerinä 2011–2015)
 2015–: Mette Frederiksen (pääministerinä 2019–)

Lähteet

Aiheesta muualla 

 Sosiaalidemokraatit 

Sosiaalidemokraattiset puolueet
Tanskalaiset puolueet
Euroopan sosialidemokraattinen puolue